**Likumprojekta “Grozījumi Nacionālās drošības likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Nacionālās drošības likumā” (turpmāk – likumprojekts) mērķis ir noteikt kritisko infrastruktūru un kritiskos finanšu nozares pakalpojumus, kas ir svarīgi valsts un sabiedrības funkcionēšanai, lai valsts apdraudējuma gadījumā nodrošinātu tās nepārtrauktību, kā arī precizēt normatīvos aktus atbilstoši jaunākajām drošības jomas tendencēm un noteikt konkrētas tiesības Nacionālajiem bruņotajiem spēkiem sadarbībā ar valsts drošības iestādēm, kā rīkoties valsti apdraudošās situācijās.  Likumprojekts stājas spēkā parastajā kārtībā (14 dienas pēc izsludināšanas). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2018. gada 30. oktobra sēdes protokollēmuma Nr. 50 52. § “Informatīvais ziņojums “Par mācību *KRISTAPS 2018* secinājumiem” (TA-2170-DV) 2.2. un 6. punkts.  Ministru kabineta 2019. gada 8. janvāra sēdes protokola Nr. 1 29. § “Informatīvais ziņojums “Par visaptverošas valsts aizsardzības sistēmas ieviešanu Latvijā”” nosaka:   * Reaģējot uz drošības vides izmaiņām, kā arī ievērojot Latvijas apdraudējuma mainīgo raksturu, jāveido tāda valsts aizsardzības sistēma, kura ietver ne tikai valsts aizsardzības jomas vai valsts pārvaldes institūcijas, bet arī privātā sektora pārstāvjus, uzņēmumus, NVO, iedzīvotājus un citas personas. * Viens no noteiktajiem uzdevumiem valsts pārvaldes institūcijām saistībā ar visaptverošas valsts aizsardzības sistēmas ieviešanas procesu ir – tautsaimniecības noturība pret krīzēm (tautsaimniecības mobilizācija, tautsaimniecības preču rezerves krājumu veidošana, pasākumi ekonomisko krīžu seku mazināšanai un iedzīvotāju labklājības nosargāšanai, pamatfunkciju nodrošināšana tautsaimniecības pastāvēšanai krīzes laikā). * Svarīga ir visu valsts pārvaldes institūciju savstarpējā sadarbība aizsardzības jautājumu koordinēšanā. Tikpat būtiska ir privātā sektora iesaiste valsts aizsardzības stiprināšanā un skaidri noteikti un abām pusēm saprotami sadarbības mehānismi. * Valsts tautsaimniecības noturība un stabilitāte ir priekšnoteikums tautsaimniecības darbībai arī krīzes un kara gadījumā. Pašlaik Latvijā nav izstrādāts rīcības plāns, ņemot vērā tautsaimniecības iespējas un atbildības sadalījumu starp privāto un publisko sektoru. Tādējādi būtu jānosaka atbildīgā valsts pārvaldes institūcija valstī, kā arī atbildības sadalījums privātajā sektorā, lai koordinēti vadītu tautsaimniecību krīzes un kara apstākļos. * Iedzīvotāju finansiālo drošību veido darba devēju spēja nodrošināt uzņēmumu darbību arī krīzes un kara gadījumā. Latvijas uzņēmumiem jārūpējas par nodarbināto drošību krīzes un kara laikā, savukārt Latvijas lielajiem uzņēmumiem, kas nodarbina vairāk par 250 cilvēkiem, jānodrošina uzņēmuma pamatfunkciju darbība krīzes un kara gadījumā, turpinot valsts ekonomikas funkcionēšanu, nepieciešamo preču ražošanu un pakalpojumu sniegšanu.   Ziemeļatlantijas līguma organizācijas dalībvalstu un valdību vadītāju Varšavas samita (2016. gada 8. jūlijs) deklarācija.  Ministru kabineta 2019. gada 10. septembra protokollēmuma Nr. 2 71. § (TA-1525) “Par Ministru kabineta 2019. gada 15. janvāra sēdes protokollēmuma “Informatīvais ziņojums par iespējamiem risinājumiem nacionālās drošības interešu aizsardzības nodrošināšanai” 3.1. 3.3., 3.4., 3.5., 3.6. un 3.7. apakšpunkta atzīšanu par aktualitāti zaudējušu” 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts civilās aizsardzības plānā noteikto pamatvajadzību nodrošināšana valsts apdraudējuma situācijās ir viens no veiksmīgas apdraudējuma pārvarēšanas priekšnoteikumiem. Saskaņā ar Civilās aizsardzības un katastrofas pārvaldīšanas likuma 1. panta 14. punktu iedzīvotāju pamatvajadzības, kuru pieejamību nepieciešams nodrošināt, ir šādas: uzturs, mājoklis, veselības aprūpe, medicīniskā palīdzība, elektroapgāde, ūdensapgāde, siltumapgāde, atkritumu un notekūdeņu savākšana, kā arī sakaru nodrošinājums. Tā kā minēto pamatvajadzību nodrošināšana ir viens no priekšnoteikumiem sekmīgai krīzes situācijas pārvarēšanai, nepieciešams noteikt kritiskās infrastruktūras pakalpojumus un to sniedzējus (*Critical Goverment Functions*), lai nodrošinātu to darbības nepārtrauktību arī valsts apdraudējuma gadījumā. Tādējādi kritiskās infrastruktūras pakalpojumi ir Latvijas Republikā nodrošināti pakalpojumi, kuri ir būtiski svarīgi valsts un sabiedrības funkcionēšanai, kā arī cilvēku veselības aizsardzības, drošības, ekonomiskās vai sociālās labklājības minimuma nodrošināšanai un kuru nepārtrauktības un pieejamības traucējumi būtiski ietekmētu valsts pamatfunkciju īstenošanu.  Krīzes situācija ir nopietns notikums, kas atgadās pēkšņi, bieži vien negaidīti. Līdz ar to regulējumam attiecībā uz kritiskās infrastruktūras pakalpojumiem ir jābūt universālam – gan saistībā ar gadījumiem, kad valsti apdraud ārējais ienaidnieks, gan citos gadījumos, kad nepieciešams nodrošināt šādu pakalpojumu pieejamību, piemēram, plaša mēroga avāriju, katastrofu, dabas stihiju un tamlīdzīgos gadījumos.  Ņemot vērā, ka izņēmuma stāvokļa laikā un kara laikā var būt ierobežotas spējas nodrošināt kritiskās infrastruktūras pakalpojumus, likumprojekts paredz savlaicīgu gatavošanos un nepieciešamās darbības, kas jāveic, lai nodrošinātu to, ka, iestājoties attiecīgai situācijai, kritiskās infrastruktūras pakalpojumu sniedzējiem ir pienākums un arī iespēja turpināt darbu.  Tā, piemēram, jau šobrīd Ministru kabineta noteikumu “Grozījumi Ministru kabineta 2010. gada 1. jūnija noteikumos Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība”” sākotnējās ietekmes novērtējuma ziņojuma (anotācijas) I sadaļas 2. punktā minēts, ka “kritiskās infrastruktūras [..] objektos ir nepieciešams augsts drošības režīms, jo to iznīcināšana vai darbības spēju samazināšana var apdraudēt nacionālo drošību un valsts pārvaldību”. No minētā ir secināms, ka kritiskās infrastruktūras objektu darbību nepieciešams turpināt gan izņēmuma stāvokļa, gan kara laikā, tādējādi nodrošinot valsts un sabiedrības spējas funkcionēt, kā arī pretoties apdraudējumam.  Arī kritisko infrastruktūru regulējošie ES tiesību akti uzsver nepieciešamību pēc darbības nepārtrauktības un sektoru savstarpējās atkarības koordinēšanas. Piemēram, 2008. gada 8. decembra Padomes direktīva 2008/114/EK (par to, lai apzinātu un noteiktu Eiropas Kritiskās infrastruktūras un novērtētu vajadzību uzlabot to aizsardzību) skaidro aizsardzību kā visas darbības, ar ko nodrošina kritisko infrastruktūru funkcionalitāti, darbības nepārtrauktību un integritāti, lai novērstu, mazinātu un neitralizētu draudus, apdraudējumu vai neaizsargātību[[1]](#footnote-1)  **Līdz ar to Nacionālās drošības likuma (turpmāk – Likums) kritiskās infrastruktūras termins tiek mainīts, papildinot to ar pakalpojumiem.**  Plānošanā par šādiem pakalpojumiem tiek uzskatīti, piemēram:   1. Ekonomikas ministrijas kompetencē esošajās nozarēs: 2. elektroenerģijas apgāde; 3. dabasgāzes apgāde; 4. naftas produktu apgāde; 5. Satiksmes ministrijas kompetencē esošajās nozarēs: 6. valsts ceļu infrastruktūras uzturēšana; 7. elektronisko sakaru un telefonlīniju pakalpojumu nodrošināšana; 8. Veselības ministrijas kompetencē esošajās nozarēs: 9. neatliekamās medicīniskās palīdzības pieejamība; 10. epidemioloģiskā drošība; 11. zāļu un medicīnisko ierīču aprite, tai skaitā asins komponentu nodrošinājums;   Elektroenerģijai ir liela nozīme tautsaimniecībā un cilvēku ikdienā. Elektroenerģijas piegāžu pārrāvums atstāj būtisku (ļoti svarīgu) ietekmi uz vienu no pamatvajadzībām – elektroapgādi. Elektroapgādes pārtraukumi var radīt kaskādes veida reakciju uz citu pamatvajadzību nodrošināšanu – ūdensapgādi, siltumapgādi, sakaru nodrošinājumu, mājokļu uzturēšanu un drošību, veselības aprūpi. Riskus iespējams samazināt ar autonomo elektroenerģijas ģeneratoru izmantošanu tautsaimniecībai svarīgu stratēģisko objektu darbības nodrošināšanai. Ar elektroenerģijas apgādi tiek saprasts gan enerģijas ražošanas, gan sadales, pārvades un tirdzniecības pakalpojums. Siltumapgāde tāpat kā elektroapgāde atbilstoši Civilās aizsardzības un katastrofas pārvaldīšanas likuma 1. panta 14. punktā noteiktajam ir viena no pamatvajadzībām, Siltumapgāde ir svarīga Latvijas iedzīvotāju dzīves kvalitātes (iespējams, arī izdzīvošanas) sastāvdaļa, ņemot vērā klimatiskos apstākļus.  Savukārt dabasgāze ir viens no būtiskiem primārajiem energoresursiem, kas tiek izmantots gan elektroenerģijas, gan siltumenerģijas ražošanas procesā, kā arī liela daļa valsts iedzīvotāju šo energoresursu izmanto gāzes plītīs – ēdiena pagatavošanai.  Naftas produktus plaši izmanto daudzās tautsaimniecības nozarēs, bet, galvenokārt, transportā – kā kurināmo materiālu iekšdedzes dzinējos. Benzīna un dīzeļdegvielas pieejamība ir būtiska, lai nodrošinātu civilā, operatīvā un militārā transporta darbību. Tāpat degviela ir nepieciešama gan mierā laikā, gan valsts apdraudējuma gadījumā autonomo elektroenerģijas ražošanas iekārtu (ģeneratoru) darbības nodrošināšanai. Ņemot vērā, ka nafta un naftas produkti ir vieni no svarīgākajiem enerģijas resursiem, Eiropas Savienībā ir spēkā Eiropas Padomes 2009. gada 14. septembra Direktīva 2009/119/EK, ar ko dalībvalstīm ir uzlikts pienākums uzturēt jēlnaftas un / vai naftas produktu obligātās rezerves un kas nosaka, ka dalībvalstij Eiropas Savienības teritorijā ir jānodrošina naftas krājumu apjoms, kas atbilst dienas vidējā tīrā importa daudzumiem 90 dienu laikā.  Valsts ceļu infrastruktūras uzturēšana ir būtiska, lai nodrošinātu īpaši svarīgas sabiedriskas un ekonomiskas darbības valsts apdraudējuma gadījumā. Funkcionējoša valsts autoceļu infrastruktūra ir nepieciešama, lai nodrošinātu ūdens, pārtikas, degvielas un citu nozīmīgu resursu piegādi, kā arī neatliekamo medicīnisko palīdzību vai atjaunotu bojātos sakaru vai energotīklus. Vienlaikus valsts autoceļu infrastruktūra ir nepieciešama, lai evakuētu cilvēkus no apdraudētajām vietām vai nodrošinātu ātru bruņoto spēku pārvietošanos.  Elektronisko sakaru tīklu darbība un balss telefonijas pakalpojumu nodrošināšana ir būtiska civilajām un militārajām vajadzībām, lai saglabātu informācijas apriti un komunikācijas iespējas vietējā un starptautiskā līmenī ārkārtas situācijās.  Saskaņā ar 2017. gada 7. novembra Ministru kabineta noteikumiem Nr. 658 “Noteikumi par civilās aizsardzības plānu struktūru un tajos iekļaujamo informāciju” sadarbības teritorijas civilās aizsardzības komisiju sastāvā jau šobrīd tiek iekļauti galvenie elektroenerģijas un naftas produktu ražotāji. Tāpat šiem uzņēmumiem ir paredzēti uzdevumi Valsts un pašvaldību civilās aizsardzības plānos.  Lai nodrošinātu veselības nozares un katastrofu medicīnas sistēmas gatavību piedalīties valsts apdraudējuma situācijas novēršanas un pārvarēšanas pasākumos, tajā skaitā, lai veselības nozare spētu īstenot NATO civilās noturības 5. pamatprasību – spēju efektīvi rīkoties gadījumos, kad jāsaskaras ar lielu cietušo skaitu (*ability to deal with mass casualties*), Veselības ministrijas kompetences ietvaros ir noteikti šādi kritiskās infrastruktūras pakalpojumi: neatliekamās medicīniskās palīdzības pieejamība; epidemioloģiskā drošība; zāļu un medicīnisko ierīču aprite, tai skaitā, asins komponentu nodrošinājums. Minētie kritiskās infrastruktūras pakalpojumi noteikti saskaņā ar Epidemioloģiskās drošības likumu (turpmāk – EDL) un Ministru kabineta 2005. gada 28. jūnija noteikumiem Nr. 461 “Noteikumi par neatliekamās medicīniskās palīdzības nodrošināšanu un pretepidēmijas pasākumiem, medikamentu nodrošinājuma sistēmas sagatavošanu un darbu valsts apdraudējuma gadījumā”. EDL ietvaros ar epidemioloģisko drošību tiek apzīmēta profilakse, arī higiēnas, pretepidēmijas, ārstniecības un organizatorisko nosacījumu un pasākumu sistēma, kuras mērķis ir mazināt sabiedrības veselības apdraudējumu, ko izraisa infekcijas slimības un veselību ietekmējošo vides faktoru kaitīgā iedarbība. EDL 3. pants nosaka epidemioloģiskās drošības pasākumus, no kuriem Likuma kontekstā vitāli svarīgi ir šādi: infekcijas slimību epidemioloģiskā uzraudzība, tajā skaitā infekcijas slimību reģistrācija; cilvēku, dzīvnieku un vides materiālu laboratoriskās pārbaudes infekcijas slimību izraisītāju noteikšanai; nodrošināšana ar imūnbioloģiskiem preparātiem un vitāli svarīgā iedzīvotāju vakcinācija; slimnieku un infekciozo personu atklāšana, ja nepieciešams, izolēšana un ārstēšana; kontaktpersonu izmeklēšana un novērošana vismaz bīstamu infekcijas slimību gadījumos; infekcijas slimību un uzliesmojumu epidemioloģiskā izmeklēšana un pretepidēmijas pasākumu veikšana infekcijas perēkļos, t. sk. pasākumi infekcijas slimību izraisītāju cirkulācijas pārtraukšanai ārējā vidē, t. sk. dezinfekcija; sabiedrības veselības aizsardzības pasākumi saistībā ar infekcijas slimību pārrobežu izplatīšanās risku; iedzīvotāju un institūciju informēšana. Slimību profilakses un kontroles centra pienākums ir reģistrēt ārstniecības iestāžu ziņojumus par infekcijas slimību gadījumiem, signālus par uzliesmojumiem, veikt epidemioloģisko izmeklēšanu un sabiedrības veselības riska novērtēšanu un sniegt rekomendācijas pretepidēmijas pasākumu veikšanai. Atsevišķu epidemioloģiskās drošības pasākumu izpilde ir ārstniecības iestāžu un infekcijas slimības skarto objektu vadītāju, kā arī pašvaldību kompetencē.  EDL 7. panta pirmās daļas 10. punkts nosaka Slimību profilakses un kontroles centra kompetenci veikt nezināmas izcelsmes apdraudējuma izraisītu saslimšanas gadījumu epidemioloģisko izmeklēšanu, tajā skaitā atklāt kontaktpersonas, organizēt vides objektu un kontaktpersonu laboratorisko pārbaudi, ja iespējams, organizēt profilakses un slimības izplatību ierobežojošus pasākumus, ieskaitot kontaktpersonu medicīnisko novērošanu un, ja nepieciešams, izolēšanu. Šādos gadījumos Slimību profilakses un kontroles centrs darbojas saskaņā ar Ministru kabineta 2011. gada 13. decembra noteikumu Nr. 948 “Katastrofu medicīnas sistēmas organizēšanas noteikumi” XI sadaļā un Neatliekamās medicīnas palīdzības dienesta izstrādātajā Valsts Katastrofu medicīnas plānā noteikto.  Savukārt situācijā, kad ir aizdomas par bioloģiskā aģenta klātbūtni nezināmas izcelsmes vielā vai priekšmetā, t. sk. terorakta nolūkā, Slimību profilakses un kontroles centrs rīkojas saskaņā ar Ministru kabineta 2008. gada 5. augusta instrukciju Nr. 12 “Instrukcija par atbildīgo institūciju rīcību nezināmas izcelsmes vielas vai priekšmeta atrašanas gadījumā, ja ir aizdomas, ka tas satur sprādzienbīstamas, radioaktīvas, bīstamas ķīmiskas vai bioloģiskas vielas, kā arī ja konstatētas terora akta pazīmes”.  Civilās aizsardzības un katastrofas pārvaldīšanas likuma ietvaros Slimību profilakses un kontroles centrs piedalās 6. pantā minēto katastrofu, kuras saistītas ar cilvēku infekcijas slimību epidēmijām, pārvaldībā, kā arī 4. panta pirmās daļas 2. punkta b) apakšpunktā minēto katastrofu pārvaldībā (ja pastāv aizdomas par bioloģiskā aģenta klātbūtni nezināmas izcelsmes vielā vai priekšmetā, kas izmantots terorakta īstenošanai). Jāņem vērā, ka infekcijas slimību epidēmija varētu būt nevis primārais katastrofas cēlonis, bet izveidoties sekundāri pēc katastrofas, kurai ir cits cēlonis, piemēram, pēc plūdiem vai komunālo tīklu avārijas.  Jāņem vērā, ka iepriekšminētos Ministru kabineta noteikumus par neatliekamās medicīniskās palīdzības nodrošināšanu un pretepidēmijas pasākumiem, medikamentu nodrošinājuma sistēmas sagatavošanu un darbu valsts apdraudējuma gadījumā drīzumā ir plānots aktualizēt, ņemot vērā pašreizējo situāciju, kā arī nodrošinot NATO civilās noturības 5. pamatprasības īstenošanu.  Likumprojekts paredz jaunu 22.3 pantu, kas nosaka kritiskos finanšu nozares pakalpojumus.  Valsts apdraudējuma gadījumā, visticamāk, tiks novērota naudas līdzekļu aizplūšana no kredītiestādēm un pieprasījuma pēc skaidrās naudas palielināšanās, baumu par valsts finanšu sistēmu vai atsevišķu kredītiestāžu stabilitāti izplatīšana, kā arī kiberuzbrukumi, kas var negatīvi ietekmēt gan atsevišķu kredītiestāžu darbību, gan valsts finanšu stabilitāti kopumā. Papildus tam nelabvēlīgu notikumu attīstības rezultātā var paredzēt kredītiestāžu darbības ierobežošanu vai pat pārtraukšanu, t.sk. atsevišķās valsts teritorijās, skaidrās naudas izmaksas un iemaksas bankomātu (ATM) darbības ierobežošanu, kā arī negatīvu ietekmi uz kredītiestāžu spējām nodrošināt pietiekamu skaidrās naudas daudzumu to filiālēs, norēķinu grupās, t.sk. drošības situācijas visā valstī vai tās atsevišķās teritorijās pasliktināšanas dēļ, kā arī maksājumu sistēmu darbības traucējumus, ierobežojumus vai pat pārtraukšanu, t.sk. kiberuzbrukumu vai elektroapgādes pārtraukšanas rezultātā (tas ietver arī iespējamus starptautisko maksājumu karšu sistēmu (VISA, MasterCard) darbības traucējumus vai ierobežojumus).  Ņemot vērā kredītiestāžu lomu naudas aprites nodrošināšanā, iepriekš minētie ierobežojumi vai traucējumi kredītiestāžu darbā var būtiski traucēt naudas apriti valstī, t. sk. finanšu līdzekļu pieejamību iedzīvotājiem, komersantiem, valsts un pašvaldību institūcijām.  Lai nodrošinātu finanšu līdzekļu pieejamību fiziskām un juridiskām personām, primāri būtu nepieciešams nodrošināt iespējas saņemt skaidro naudu, kā arī nodrošināt iespēju veikt bezskaidrās naudas norēķinus.  Jau pašlaik kredītiestādēm atbilstoši attiecīgajām prasībām un labākajai praksei ir sagatavoti darbības nepārtrauktības nodrošināšanas plāni un procedūras, un Finanšu un kapitāla tirgus komisija savas kompetences robežās veic kontroli par šo plānu un procedūru atbilstību noteiktajām prasībām. Vienlaikus nolūkā nodrošināt, ka attiecīgās kredītiestādes būs spējīgas nodrošināt skaidrās un bezskaidrās naudas norēķinus noteiktā minimālā apjomā valsts apdraudējuma gadījumā, nepieciešams īstenot šo pakalpojumu nodrošināšanas pasākumu kopumu, t.sk. noteikt kritērijus šo pakalpojumu noteikšanai, prasības darbības nepārtrauktības nodrošināšanas plāniem, kārtību, kādā būtu veicama šo plānu izstrādes un uzturēšanas, t.sk. testēšanas, pārraudzība un tml. Minētie pasākumi būtu īstenojami ciešā sadarbībā starp Finanšu un kapitāla tirgus komisiju, Latvijas Banku un kredītiestādēm.  Vienlaikus, ņemot vērā kredītiestāžu darba specifiku, kā arī to, ka esošais regulējums kritiskās infrastruktūras jomā (Ministra kabineta noteikumi attiecībā uz kritisko infrastruktūru (objektiem) un informācijas tehnoloģiju (sistēmu) kritisko infrastruktūru) ir primāri saistīts ar minētās infrastruktūras drošību (gan pēc nosaukuma, gan pēc satura) un šī regulējuma prasību attiecināšana uz kredītiestādēm un to ārpakalpojumu sniedzējiem būtu apgrūtinoša vai atsevišķos gadījumos, iespējams, arī neiespējama, nepieciešams noteikt atsevišķas prasības attiecībā uz kritiskajiem finanšu nozares pakalpojumiem. Tādējādi likumā paredzēts ietvert īpašu regulējumu attiecībā uz kritiskajiem finanšu nozares pakalpojumiem, vienlaikus uz kredītiestādēm šo pakalpojumu nodrošināšanas ietvarā neattiecinot kritiskās infrastruktūras regulējumu.  Attiecībā uz kritiskajiem finanšu nozares pakalpojumiem jāņem vērā, ka, lai nodrošinātu skaidrās un bezskaidrās naudas norēķinus, kredītiestādēm ir kritiski svarīga citu kritisko pakalpojumu pieejamība, t.sk. elektroapgāde, telekomunikāciju pakalpojumi un tml., kuru pieejamību atbilstoši piedāvātājiem grozījumiem plānots īstenot, izmantojot esošo regulējumu attiecībā uz kritiskās infrastruktūras objektiem. Papildus jāņem vērā, ka būtiska loma iedzīvotāju nodrošināšanai ar skaidro naudu ir VAS "Latvijas Pasts", kas nav kredītiestāde un nepieciešamības gadījumā pasākumi šīs sabiedrības sniegto pakalpojumu pieejamības nodrošināšanai arī būtu sagatavojami, izmantojot esošo regulējumu attiecībā uz kritiskās infrastruktūras objektiem.  Krievijas Federācijas militārā spēka pielietošana Ukrainā 2014. gadā un Krimas anektēšana likusi pārskatīt pastāvošo drošības situāciju reģionā un Eiropā, kā arī veicinājusi Ziemeļatlantijas līguma organizācijas (turpmāk – NATO) reaģēšanas mehānismu pilnveidošanu attiecībā uz iespējamo spēka pielietošanu pret Baltijas valstīm.  Šo notikumu kontekstā Latvijai ir īpaši svarīgi stiprināt sadarbību ar NATO un Eiropas Savienības (turpmāk - ES) dalībvalstīm, lai garantētu Latvijas robežu neaizskaramību un valsts drošību.  Kā viens no galvenajiem secinājumiem pēc Ukrainas krīzes jāmin piemērs, kad valstī tiek iesūtīti ārvalstu specvienību, izlūkdienestu un drošības dienestu pārstāvji, kuru rīcībā ir speciāli militāri līdzekļi un kuri, slēpjoties zem civiliedzīvotāju statusa, vēršas pret tiesībaizsardzības iestādēm un citām valsts varas institūcijām.  Tāpat pēdējos gados ir notikusi Krievijas Federācijas militāro spēju un militārās infrastruktūras pilnveidošana pie Latvijas robežām un Baltijas jūras reģionā kopumā, kā arī novērota dažādu maskētu Krievijas Federācijas militāro līdzekļu izmantošana jūras, gaisa, sauszemes, elektromagnētiskajā (elektroniskā karadarbība) un interneta vidē.  Tādējādi, lai risinātu aprakstīto hibrīdās karadarbības situāciju (paredzētu ātru un efektīvu lēmumu pieņemšanas kārtību), likums tiek papildināts ar speciālu regulējumu valsti apdraudošām situācijām. Pašlaik spēkā esošais regulējums ir vispārīgs un nepietiekams, bet likumprojektā aprakstītajās valsts apdraudējuma situācijās jābūt juridiski precīzām atbildīgo dienestu amatpersonu tiesībām, lai tās varētu attiecīgi rīkoties.  Jāatzīmē, ka viens no mūsdienu hibrīdkara instrumentiem, ir ļaunprātīga neskaidru tiesību normu tiesību aktos izmantošana (t. s. *legal warfare*[[2]](#footnote-2)). Krīzes situācijā, kad nepieciešams steidzami pieņemt lēmumus, ir maz laika tiesību normu interpretācijai, bet jebkāda vilcināšanās vai šaubas par kompetenci, tiesībām un pienākumiem var tikt izmantota, lai veiktu valsts drošību apdraudošas darbības.  Lai reaģētu uz hibrīdo karadarbību, valsts rīcībā jābūt pieejamiem visplašākā spektra līdzekļiem – pasākumiem, kā praksē rīkoties, kad ir iestājusies valsti apdraudoša situācija, atkarībā no pieejamajiem resursiem, izlūkinformācijas un juridiskā regulējuma. Tas dod valsts institūcijām iespējas izmantot dažādus rīcības variantus, kas paredz konkrētu limitētu rīcību bez tālākas darbību eskalācijas.  Likumprojekta mērķis ir definēt valsti apdraudošas situācijas (*hostile act*), tādējādi nosakot par valsts apdraudējuma pārvarēšanu atbildīgo institūciju veicamās darbības, lai novērstu apdraudējuma valsts neatkarībai un teritoriālajai integritātei progresēšanu līdz tieša militāra apdraudējuma statusam. Likumprojekta normām ir preventīvs raksturs – tās paredz novērst valsti apdraudošu situāciju veidošanos.  Ņemot vērā minēto, ir jāidentificē iespējamās neskaidrības un jāveic tādas darbības, kas līdz minimumam samazina to ļaunprātīgas izmantošanas iespējas. Minētais rezultāts ir sasniedzams, gan tulkojot tiesību normas atbilstoši aktuālajai situācijai, gan veicot nepieciešamās izmaiņas tiesību aktos un pilnveidojot šīs jomas normatīvo aktu bāzi.  Šādas normatīvās bāzes savlaicīga sagatavošana un skaidra dalībnieku funkciju un statusa noteikšana ir priekšnoteikums gan veiksmīgai preventīvā signāla nosūtīšanai, gan sniedz plaša spektra līdzekļus atbildīgajām institūcijām par valsts apdraudējuma pārvarēšanu, kā reaģēt uz dažādām jaunākās paaudzes hibrīdās karadarbības situācijām.  Identiski pamatprincipi šobrīd ir noteikti vairākos NATO un ES dalībvalstu nacionālajos tiesību aktos. Piemēram, šādus jautājumus regulējoša likumdošana ir Somijā[[3]](#footnote-3), Polijā, Zviedrijā, Lietuvā un citās NATO un ES dalībvalstīs.  Militārā dienesta likuma 13. pants šobrīd nosaka karavīra tiesības lietot dienesta šaujamieroci, un 14. pants – karavīra tiesības lietot fizisko spēku un speciālos līdzekļus. Ar to saistītie Ministru kabineta 2013. gada 19. novembra noteikumi Nr. 1317 “Noteikumi par speciālo līdzekļu veidiem un kārtību, kādā karavīri un zemessargi glabā, nēsā un lieto speciālos līdzekļus” paredz karavīra vispārējas individuālas tiesības rīkoties, ja pret to personīgi vai pret militāru infrastruktūru tiek vērstas uzbrūkošas darbības. Savukārt likumprojektā aprakstītās valsti apdraudošās darbības prasa proaktīvu un kolektīvu rīcību, kas nav atkarīga no karavīra individuālās darbības.  Likumprojekts tiek papildināts ar 23.6 pantu, kura pirmā daļa sniedz aprakstu darbībām, kas uzskatāmas par militāru darbību rezultātā izraisītām valsti apdraudošām situācijām.  Apvienoto Nāciju Organizācijas Ģenerālās asamblejas 1974. gada rezolūcijā Nr. 3314 “Par agresiju” ir definēts, ka agresija ir vienas vai vairāku valstu bruņotā spēka pielietojums pirmajiem pret citas valsts teritoriālo vienotību vai politisko neatkarību (3. pantā ir uzskaitītas darbības, kuras uzskatāmas par agresijas aktiem), savukārt 5. pants nosaka “slieksni” – proti, 3. pantā minētajām darbībām jābūt ar noteiktām sekām, individuāli vai “maznozīmīgi” gadījumi nav sākotnēji uzskatāmi par militāru uzbrukumu starptautisko tiesību izpratnē, kaut gan vienlaicīgi arī tie rada zināmus draudus valsts drošībai.  Tādējādi likumprojekts definē vispārīgas situācijas, kad pret Latviju vai Latvijā īstenota pretlikumīga ārvalsts militāra darbība, kas nesasniedz militāra uzbrukuma “slieksni“, savukārt 23.6 panta pirmās daļas 2., 3.. punkts nosaka konkrētas, specifiskas valsti apdraudošas situācijas. Vienlaikus jāuzsver, ka šādas valsti apdraudošas darbības var būt gan atsevišķi (ne)gadījumi, gan notikumi, kas ir sākums plašākai militārai darbībai.  Tā likumprojekta 23.6 pants raksturo situāciju, kad pret Latviju vai Latvijā tiek īstenotas pretlikumīgas ārvalsts militāras darbības, kas apdraud valsts drošību, taču ne tik lielā mērā, lai apdraudētu Latvijas valsts neatkarību, suverenitāti vai teritoriālo nedalāmību.    Šobrīd Robežsardzes likuma 13. panta 2. punkts nosaka, ka viens no Valsts robežsardzes uzdevumiem ir: “sadarbībā ar Nacionālajiem bruņotajiem spēkiem novērst un atvairīt bruņotus iebrukumus Latvijas teritorijā, teritoriālajos un iekšējos ūdeņos, kā arī gaisa telpā, novērst bruņotas provokācijas uz valsts robežas, noziedzīgu apdraudējumu gadījumā sniegt palīdzību pierobežas iedzīvotājiem”.  Ministru kabineta 2010. gada 5. oktobra noteikumu Nr. 936 “Kārtība, kādā Latvijas Republikas Zemessardze sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā” 3.6. punkts nosaka, ka Zemessardze var sniegt atbalstu Valsts robežsardzei valsts ārējās robežas neaizskaramības nodrošināšanā valsts apdraudējuma gadījumā saskaņā ar Valsts aizsardzības operatīvajā plānā noteikto kārtību un tādas personas meklēšanā, kura tiek turēta aizdomās par valsts ārējās robežas nelikumīgu šķērsošanu, savukārt šo noteikumu 3.5. punkts – ka Zemessardze var sniegt atbalstu Valsts policijai sabiedriskās kārtības uzturēšanā valsts nozīmes pasākumos, pamatojoties uz attiecīgu Ministru kabineta rīkojumu, un personas meklēšanā, kura tiek turēta aizdomās par smaga vai sevišķi smaga nozieguma izdarīšanu, ja Valsts policijas rīcībā esošie resursi ir nepietiekami aizturēšanas pasākumu veikšanai un Zemessardzes piesaiste var ievērojami paātrināt minētās personas atrašanu vai ja Zemessardzes rīcībā ir speciāli resursi šo darbību veikšanai.  Savukārt likumprojekta regulējums neskar ne bruņota iebrukuma gadījumus, ne bruņotas provokācijas, ne Ministru kabineta 2010. gada 5. oktobra noteikumos Nr. 936 “Kārtība, kādā Latvijas Republikas Zemessardze sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā” noteiktos gadījumus, bet, nodrošinot juridisko skaidrību, attiecas uz konkrētām valsts apdraudējuma situācijām, uz kurām var reaģēt Nacionālie bruņotie spēki sadarbībā ar Valsts robežsardzi un citām kompetentām institūcijām.  Likumprojekta 23.6 panta pirmās daļas 1. punkts nosaka iespējamos pārvietošanās (tehniskos) līdzekļus, kuru pretlikumīga iekļūšana vai atrašanās Latvijas teritorijā ir pret valsti vērstas apdraudošas darbības, pret kurām ir jāvēršas.  Ar terminu “bruņota spēka pielietošana” tiek saprasti Nacionālo bruņoto spēku rīcībā esošie speciālie līdzekļi, individuālie un kolektīvie ieroči. .  Ar terminu “militārās aviācijas gaisa kuģis” tiek saprasts Militārās aviācijas gaisa kuģu reģistrā reģistrēts gaisa kuģis, kā arī civilās aviācijas gaisa kuģis, kas tiek izmantots militārajām vajadzībām (likumprojekts “Par aviāciju” (VSS-1196)).  Jebkādas darbības pret gaisa kuģiem ir noteiktas likuma “Par aviāciju” 49.1 pantā “Kaujas darbību veikšana pret gaisa kuģi Latvijas Republikas teritorijā”. Likums nosaka konkrētus gadījumus, proti – galējas nepieciešamības gadījumā, lai novērstu kaitējumu nacionālās drošības interesēm, un, ja ir pamats uzskatīt, ka gaisa kuģis tiek izmantots cilvēku iznīcināšanai, aizsardzības ministrs pieņem lēmumu par attiecīgā gaisa kuģa iznīcināšanu Latvijas Republikas teritorijā. Gaisa kuģa iznīcināšana ir pieļaujama vienīgi gadījumā un apstākļos, kad ir skaidrs, ka tā ir vienīgā iespēja novērst minēto kaitējumu.  Savukārt Latvijas Republikas valsts robežas likuma 33. pants dod Nacionālo bruņoto spēku Gaisa spēkiem vispārīgas tiesības veikt valsts robežu nelikumīgi šķērsojošā gaisa kuģa piespiedu nosēdināšanu[[4]](#footnote-4).  Jebkādas darbības pret bezpilota gaisa kuģiem un cita veida lidaparātiem ir noteiktas likuma “Par aviāciju” 47.1 pantā[[5]](#footnote-5) un 47.2 pantā. Taču likumīgās pretdarbības ir ierobežotas tikai uz teritorijām virs NBS un Latvijas Bankas objektiem un to izmantojamām teritorijām.  Šaubu gadījumā jāņem vērā, ka termins “militārs” likumprojektā tiek lietots plašākā nozīmē, proti – ievērojot tehniskā līdzekļa veicamo uzdevumu vai mērķi, nevis formālo piederību.  Saskaņā ar ANO Jūras tiesību konvencijas 29. pantu “karakuģis” ir kuģis, kas pieder kādas valsts bruņotajiem spēkiem, kam ir tādu kuģu valstisko piederību apzīmējošas ārējās zīmes, ko komandē virsnieks, kas atrodas šīs valsts valdības dienestā un kura uzvārds ir ierakstīts atbilstošā militārpersonu sarakstā vai tam ekvivalentā dokumentā, un uz kura ir regulārai militārai disciplīnai pakļauta ekipāža. Savukārt zemūdenes valstu teritoriālos ūdeņus var šķērsot tikai ar attiecīgas valsts atļauju un virsūdens stāvoklī.  Atbilstoši Ceļu satiksmes likuma 1. panta 19.4 punktam speciālais militārais transportlīdzeklis ir “mehāniskais transportlīdzeklis, kas būvēts uz automobiļa bāzes, pēc konstrukcijas paredzēts izmantošanai mācību kaujas un kaujas apstākļos un reģistrēts normatīvajos aktos par transportlīdzekļu reģistrāciju noteiktajā kārtībā”.  Nacionālās drošības likuma 23.6 panta pirmās daļas 2.punkts arī noteiks, ka valsti apdraud ārvalsts elektromagnētiskās darbības un uz to nepieciešams reaģēt. Nelegālas elektromagnētiskās darbības ir saistītas gan ar spiegošanas draudiem, gan to mērķis ir paralizēt vai (mehāniski) bojāt objekta darbību. Šobrīd attiecīgās darbības var notikt tikai saskaņā ar Ministru kabineta 2009. gada 6. oktobra noteikumiem Nr. 1151 “Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)” un Ministru kabineta 2011. gada 1. februāra noteikumiem Nr. 93 “Noteikumi par speciālo radiolīdzekļu izmantošanas kārtību un tehniskajām prasībām to darbībai”[[6]](#footnote-6).  Tāpat arī Nacionālās drošības likuma 23.6 panta pirmās daļas 2. punkts tiks attiecināts uz izlūkošanu, ar to saprotot Valsts drošības iestāžu likuma 3. panta otrajā daļā noteikto, ka “izlūkošana ir īpaši pilnvarotu valsts iestāžu darbība, kuras nolūks ir iegūt informāciju par ārvalstu valdību, to institūciju, organizāciju vai atsevišķu personu nodomiem un darbību (rīcību), kas vērsta vai var tikt vērsta pret Latvijas Republiku, tās vitāli svarīgām valsts interesēm” – ārvalsts pretlikumīga piekļuve informācijas sistēmām, elektronisko sakaru tīkliem, to darbības traucēšana.  Minētās darbības tiks uzskatītas par valsti apdraudošu situāciju, ja tās tiks īstenotas pret nacionālajai drošībai nozīmīgā komercsabiedrībā vai valsts īpašumā, valdījumā vai turējumā esošiem objektiem. “Latvijas nacionālajai drošībai svarīgi objekti” ir Latvijas teritorijā esošā kritiskā infrastruktūra, valsts pārvalžu institūciju objekti, valsts robežuzraudzības infrastruktūra, Nacionālo bruņoto spēku materiāltehniskie līdzekļi (piemēram, radari, sensori). Latvijas militārie gaisa kuģi un karakuģi ir minēti atsevišķi, jo pret tiem valsti apdraudošas darbības var tikt veiktas, arī atrodoties ārpus Latvijas teritorijas, piemēram, virs neitrālajiem ūdeņiem vai Latvijas ekskluzīvajā ekonomiskajā zonā jūrā.  Nacionālās drošības likuma 23.6 panta pirmās daļas 3. punkts noteiks, ka pretlikumīga ārvalsts militāro formējumu vai militāro formējumu bez pazīšanās zīmēm iekļūšana un atrašanās Latvijā ir valsti apdraudoša darbība. Savukārt Nacionālās drošības likuma 18. panta otrā daļa nosaka, ka “aizliegts izveidot, apmācīt un apbruņot militāras brīvprātīgo sabiedriskās organizācijas vai to apvienības”.  Ar “ārvalsts militāro formējumu” tiek saprastas vienības, ko vada ārvalsts oficiālās iestādes un kas ir militāri organizētas, bruņotas un ekipētas. Savukārt ar “militāro formējumu bez pazīšanās zīmēm” tiek saprastas vienības, kas ir militāri organizētas, bruņotas un ekipētas, bet to valstiskā piederība nav nosakāma.  Likumprojekta 23.6 panta otrā daļa nosaka, ka par militāro darbību rezultātā izraisītu valsti apdraudošu situāciju tiek uzskatītas likumprojekta pirmajā daļā noteiktās darbības, ja to veic pret NATO vai ES dalībvalstīm no Latvijas teritorijas. Tādējādi šīs daļas mērķis ir nodrošināt, lai Latvijas teritorija netiktu izmantota likumprojekta pirmajā daļā aprakstīto darbību veikšanai pret citām NATO vai ES dalībvalstīm.  Likumprojekta 23.6 panta trešā daļa paredz, ka Nacionālajiem bruņotiem spēkiem sadarbībā ar kompetentajām tiesībaizsardzības iestādēm un valsts drošības iestādēm saskaņā ar Valsts aizsardzības plānu ir pienākums adekvāti rīkoties, lai novērstu militāro darbību rezultātā izraisītu valsti apdraudošu situāciju, ieskaitot bruņota spēka pielietošanu.  Likumprojekta 23.6 panta trešā daļa nosaka, ka Nacionālie bruņotie spēki un kompetentās tiesībaizsardzības iestādes, reaģējot uz valsti apdraudošu situāciju pirms bruņota spēka pielietošanas, izvērtē dažādus rīcības variantus un tikai gadījumā, ja pastāv tūlītējs un ievērojams valsts apdraudējums un to novērst nav iespējams ar citiem līdzekļiem, lemj par iespējamo bruņota spēka pielietošanu. Ne vēlāk kā 6 mēnešu laikā pēc likuma spēkā stāšanās Aizsardzības ministrija (sadarbībā ar NBS, VRS, VP un VDI[[7]](#footnote-7)) sagatavos un iesniegs Ministru kabinetā attiecīgus grozījumus Valsts aizsardzības plānā[[8]](#footnote-8).  Reaģējot uz valsti apdraudošām situācijām, Nacionālie bruņotie spēki veic nepieciešamās darbības savu resursu ietvaros vai piesaista Ziemeļatlantijas līguma vai Eiropas Savienības dalībvalstu bruņotos spēkus noslēgto vienošanos ietvaros.  Likumprojekta 4. pants paredz papildināt Likuma 37. pantu ar punktiem, kuros noteikta precīza platība nacionālajai drošībai nozīmīgas komercsabiedrības statusa iegūšanai. Platības ir izvēlētas pēc analoģijas ar Meža likuma 32. pantu un likuma “Par zemes privatizāciju lauku apvidos” 29. panta astoto daļu. No Meža likuma 32. panta izriet, ka par nozīmīgām meža zemes platībām uzskatāms īpašums vairāk par 10 000 ha, savukārt no likuma “Par zemes privatizāciju lauku apvidos” 29. panta astotās daļas – par nozīmīgām lauksaimniecības zemes platībām uzskatāms īpašums vairāk par 4 000 ha. Šobrīd likums “Par zemes privatizāciju lauku apvidos” ierobežo darbības ar lauksaimniecības zemi, paredzot maksimālās platības vienai personai un saistītajām personām, kā arī darījumu saskaņošanas kārtību, kuru ērti var apiet, veicot kapitāla daļu atsavināšanu vai uzņēmuma pāreju. Grozījumi Nacionālās drošības likumā šo iespēju novērstu. Šādu normu ieviešana būtu tikai pašsaprotama no nacionālās drošības viedokļa, ņemot vērā situāciju, ka atsevišķos Latvijas novados teju puse lauksaimniecībā izmantojamo un meža zemju pieder citu valstu pilsoņiem, bet valstī kopumā padsmit procenti lauksaimniecībā izmantojamās zemes un mežu pieder citu valstu pilsoņiem. Tā kā tas ir ievērojams zemju īpašuma apjoms, var tikt apdraudēts arī valsts pašnodrošinājums ar pārtiku, jo tikai ap 40 procentiem lauksaimniecībā izmantojamās zemes ir pašu lauksaimnieku īpašumā.[[9]](#footnote-9) Nacionālās drošības likums neierobežotu viņu īpašumtiesības, tomēr novērstu to, ka šīs juridiskās personas kontrolētu Latvijai nevēlamas personas (piemēram, ja īpašnieki pārdotu juridisko personu kapitāla daļas trešo valstu pilsoņiem). Jāatzīmē, ka Meža likuma izpratnē par meža zemi uzskatāma zeme, kas par tādu definēta Meža likuma 1. panta pirmās daļas 29. punktā, savukārt par lauksaimniecības zemi – pēc savas zemes lietošanas kategorijas (veida). Likumprojekta noteiktajā 37. panta papildinājumā ar 7. un 8. punktu piedāvāto zemju apjoma sasniegšanu normatīvajos aktos noteiktajā kārtībā uzraudzīs Valsts zemes dienests. Līdz ar to Valsts zemes dienests 2 reizes gadā veiks apkopojumu par minēto zemes daudzuma kritēriju atbilstību un par to informēs Ekonomikas ministriju (izdevumus sedzot Ekonomikas ministrijai).  Likumprojektā ir noteikts, ka Finanšu un kapitāla tirgus komisija izdos 22.3 panta trešajā daļā minētos normatīvos noteikumus, savukārt Ministru kabinets ne vēlāk kā 6 mēnešu laikā pēc grozījumu likuma spēkā stāšanās izdos MK noteikumus, kas noteiks kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtību. Par pamatu šo noteikumu izstrādei tiks ņemti Ministru kabineta 01.06.2010. noteikumi Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība”. Atbilstoši projekta 1.panta trešajā daļā paredzētajam grozījumam, kas izsaka jaunā redakcijā likuma 22.2 panta sesto daļu, noteikumi zaudēs spēku ar projektā paredzētā likuma spēkā stāšanos, tādējādi lai varētu piemērot noteikumus pēc grozījumu likuma spēkā stāšanās, likumprojektā tiek iekļauts 5. punkts, kas paredz papildināt likuma pārejas noteikumus ar 17. punktu, kurā būs noteiktas tiesības FKTK izdot 22.3 panta trešajā daļā minētos normatīvos noteikumus, un 18. punktu, kurā būs noteiktas tiesības piemērot noteikumus līdz pārejas noteikumos paredzētam datumam, līdz kuram Ministru kabinetam jāizdod jauni noteikumi. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Veselības ministrija, Neatliekamās medicīniskās palīdzības dienests, Ārlietu ministrija, Iekšlietu ministrija, Nacionālie bruņotie spēki un Valsts robežsardze. |
| 4. | Cita informācija | Likumprojektā un tā anotācijā lietotie termini:  **Energoapgāde** – enerģētikas jomā veicama komercdarbība, kuru ir nepieciešams licencēt vai reģistrēt un kura ietver elektroenerģijas vai siltumenerģijas ražošanu, elektroenerģijas, siltumenerģijas vai dabasgāzes (tostarp sašķidrinātās dabasgāzes un biometāna) iepirkšanu, pārveidi, uzglabāšanu, pārvadi, sadali vai tirdzniecību.  Atvasinot Enerģētikas likumā lietoto terminu *energoapgāde*, to var izteikt šādi:  **Elektroenerģijas apgāde**  ietver elektroenerģijas ražošanu, elektroenerģijas iepirkšanu, pārveidi, uzglabāšanu, pārvadi, sadali un tirdzniecību.  **Dabasgāzes apgāde** ietver dabasgāzes (tostarp sašķidrinātās dabasgāzes un biometāna) iepirkšanu, pārveidi, uzglabāšanu, pārvadi, sadali un tirdzniecību.  **Siltumapgāde** ietver siltumenerģijas ražošanu, siltumenerģijas iepirkšanu, pārveidi, uzglabāšanu, pārvadi, sadali un tirdzniecību.  **Naftas produktu apgāde** ietver naftas produktu iepirkšanu, pārveidi, uzglabāšanu, piegādi un tirdzniecību.  Termins “pretlikumīgs” raksturo ārvalstu darbības, ko tās neveic saskaņā ar Latvijas noslēgtajām starptautiskajām vienošanām (ar Latvijas kompetento iestāžu atļauju). Piemēram, “pretlikumīgi” ir ārvalstu militārās aviācijas gaisa kuģa robežšķērsošana un lidojums Latvijas teritorijā, ja pilots nav saņēmis attiecīgu atļauju saskaņā ar Ministru kabineta 2015. gada 27. janvāra noteikumiem Nr. 47 “[Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem](https://likumi.lv/ta/id/272092-latvijas-republikas-gaisa-telpas-izmantosanas-atlaujas-pieskirsanas-kartiba-starptautisko-publisko-tiesibu-subjektiem)”*.*  Pret personām, kas veic likumprojektā minētās valsti apdraudošās darbības, kompetentās tiesībaizsardzības institūcijas veiks kriminālprocesuālās darbības atbilstoši Latvijas Republikas Kriminālprocesa likumiem.  Termina “pretlikumīgu militāro formējumu” galvenā klasificējoša pazīme ir izlūkinformācija par nelikumīgu masveida kaujas jeb automātisko šaujamieroču klātbūtnes esamību.  Ar terminu “samērīgs” tiek saprastas darbības, kas ir adekvātas ietekmes un seku ziņā.  Saskaņā ar Ministru kabineta 2009.gada 28.aprīļa noteikumiem Nr.365 „Noteikumi par pasta, radio, televīzijas un citu plašsaziņas līdzekļu darba nodrošināšanu valsts apdraudējuma gadījumā” VAS „Latvijas Pasts” jau ir Rīcības plāns darba nodrošināšanai valsts apdraudējuma gadījumā, kā arī ir izstrādāts Rīcības plāns (Ārkārtas situācijām: ugunsgrēks, plūdi, elektrisko tīklu ilglaicīgs pārrāvums, bīstamu rūpniecisku objektu avārijas).  Veidojot šādu kritiskās infrastruktūras pakalpojumu sistēmu, tiks paredzēti arī atbalsta mehānismi un pasākumi, lai komersanti nodrošinātu kritiskās infrastruktūras pakalpojumus – militāra konflikta gadījumā komersantiem arī būs apgrūtināta izejmateriālu piegāde, finanšu resursu (apgrozāmo līdzekļu) pieejamība, saražoto preču aprite un to uzglabāšana, transporta un loģistikas pieejamība u.c., tas nozīmē, ka valsts iestādēm būs jāsniedz vai būs jāparedz atbalsts šiem pakalpojuma sniedzējiem.  Attiecībā uz ūdeni, pārtīku, pirmās nepieciešamības precēm, dzelzceļu, gaisa telpas vadību u.c. svarīgiem pakalpojumiem ir noteikts plānošanas pieņēmums, ka likumprojektā paredzēto kritiskās infrastruktūras pakalpojumu darbības gadījumā, būs spējīgi funkcionēt arī visi citi tautsaimniecības, sabiedrības un valsts darbību nodrošinošie pakalpojumi.  Pie tam Civilās aizsardzības un katastrofas pārvaldīšanas likuma 1.panta nosaka, ka “seku likvidēšanas pasākumi ir tādu pasākumu kopums, kuri tiek veikti, lai nodrošinātu vismaz minimālās iedzīvotāju **pamatvajadzības**, kas saistītas ar cilvēku izdzīvošanu, un apturētu vai mazinātu veselības, vides un īpašuma apdraudējumu “. Savukārt “p**amatvajadzības** — uzturs, mājoklis, veselības aprūpe, medicīniskā palīdzība, elektroapgāde, ūdensapgāde, siltumapgāde, atkritumu un notekūdeņu savākšana, sakaru nodrošinājums”.  Ministru kabineta 2019. gada 8. janvāra sēdes protokola Nr. 1 29. § “Informatīvais ziņojums “Par visaptverošas valsts aizsardzības sistēmas ieviešanu Latvijā”” paredz:  **Vidējā termiņā** (2021.–2024. gads):  **Uzdevums –** nacionālajā un pašvaldību līmenī izstrādāt lēmumu pieņemšanas mehānismu, kura ietvaros tiktos amatpersonas, privātpersonas, pašvaldību pārstāvji, NVO pārstāvji, uzņēmēji, eksperti un citas personas, lai koordinētu visaptverošas valsts aizsardzības sistēmas gatavību reaģēt uz iespējamām krīzēm vai satricinājumiem. Šīs darbības laikā tiktu pieņemti lēmumi par mācībām, dažādu sistēmu testēšanu, sagatavotības pārbaudi un citiem pasākumiem, kas koordinējošās grupas ieskatā varētu kļūt par Latvijas drošības vai konkrētu reģionu izaicinājumiem nākotnē. Šī procesa mērķis būtu ne tikai apsteidzoša rīcība, gatavojoties krīzēm, bet arī iesaistīto pušu savstarpējas uzticības veidošana.  **Ilgtermiņā** (pēc 2024. gada):  **Uzdevums –** nodrošināt partnerības institūta izveidi Latvijā, kas satuvinātu valsts pārvaldes institūcijas, NBS un privātā sektora pārstāvjus nepieciešamībā sniegt pakalpojumus un kopīgi darboties valsts aizsardzības funkciju plānošanā un nodrošināšanā. Iesaistītajām pusēm jāparedz sava vieta valsts aizsardzības sistēmā, tām jāpilda noteikti uzdevumi un pienākumi.  Līdz ar to nākotnē tiks lemt par iespējamu valsts un privātas sadarbības foruma izveidi kritiskās infrastruktūras servisu darbības nepārtrauktības jautājuma ieviešanas koordinācijai. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apmēra un intensitātes tiesību akts ietekmēs ikvienu sabiedrības daļu, kura būs pakļauta militāro apdraudējumu regulējošiem normatīvajiem aktiem un plāniem. |
| 2. | Tiesiskā regulējuma ietekme uz tautsaimniecību un administratīvo slogu | Kritiskās infrastruktūras pakalpojumu sniedzēju griezumā ir saskatāma gan ietekme uz tautsaimniecību, gan arī administratīvo slogu, kā arī radīsies papildu izmaksas, taču kopējā ietekme nav nosakāma. |
| 3. | Administratīvo izmaksu monetārs novērtējums | Likumprojekts nerada papildu ietekmi uz administratīvajām izmaksām. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1**.** | Saistītie tiesību aktu projekti | Ministru kabinets (virzītājs – aizsardzības ministrs) ne vēlāk kā līdz 2021. gada 1. jūnijam izdos likuma 22.2 panta sestajā daļā paredzētos MK noteikumus, kas noteiks kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtību. Par pamatu, šo noteikumu izstrādei tiks ņemti Ministru kabineta 2010. gada 1. jūnija noteikumi Nr. 496 “[Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība](https://likumi.lv/ta/id/212031-kritiskas-infrastrukturas-taja-skaita-eiropas-kritiskas-infrastrukturas-apzinasanas-un-drosibas-pasakumu-planosanas-un-istenosa...)”, papildinot tos ar:   * precizējumiem “Nacionālās drošības starpinstitūciju komisijas sastāvā”; * regulējumu, kas noteiks kritiskās infrastruktūras un Eiropas kritiskās infrastruktūras darbības nepārtrauktības plānošanu un īstenošanu (t. sk. vienotu metodiku darbības nepārtrauktības plānu izstrādes prasībām); * Ministru kabineta noteiktu (minimālo) apjomu, kādā valsts apdraudējuma gadījumā jānodrošina drošības pasākumu un darbības nepārtrauktības īstenošana.   Līdz attiecīgo Ministru kabineta noteikumu spēkā stāšanās dienai ir piemērojami Ministru kabineta 2010. gada 1. jūnija noteikumi Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība”, ciktāl tie nav pretrunā ar šo likumu.  Pēc jaunās kārtības spēkā stāšanās MK apstiprināšanai tiks iesniegts precizētais kritiskās infrastruktūras kopums (saskaņā ar Nacionālās drošības likuma 10. panta pirmās daļas 3. punktu.)  Finanšu un kapitāla tirgus komisija līdz 2021. gada 1. janvārim izdod šā likuma 22.3 panta trešajā daļā minētos normatīvos noteikumus. Ne vēlāk kā 6 mēnešu laikā pēc likuma spēkā stāšanās Aizsardzības ministrija (sadarbībā ar NBS, VRS, VP un VDI) sagatavos un iesniegs Ministru kabinetā attiecīgus grozījumus Valsts aizsardzības plānā.  Vienlaikus izskatīšanai (vienotā paketē) tiks virzīti:   * Likumprojekts “Grozījumi likumā “Par ārkārtējo situāciju un izņēmuma stāvokli””; * Likumprojekts “Grozījumi Mobilizācijas likumā”; * Likumprojekts “Grozījumi Nacionālās drošības likumā”. |
| 2. | Atbildīgā institūcija | Aizsardzības ministrija |
| 3. | Cita informācija | Ņemot vērā to, ka likumprojekts skar Eiropas Centrālās bankas kompetenci, tas saskaņā ar Līguma par Eiropas Savienības darbību 127. panta 4. punktu, 282. panta 5. punktu un 4. protokola “Par Eiropas Centrālās bankas sistēmas un Eiropas Centrālās bankas statūtiem” 3. un 4. pantu tiks saskaņots ar Eiropas Centrālo Banku. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē www.mod.gov.lv. |
| 2. | Sabiedrības līdzdalība projekta izstrādē | Likumprojekts publicēts Aizsardzības ministrijas mājaslapas sadaļā “Sabiedriskās un publiskās apspriešanas” 2019. gada 2. jūlijā https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas |
| 3. | Sabiedrības līdzdalības rezultāti | Sabiedrības pārstāvji nav izteikuši viedokli par likumprojektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts institūcijas un likumprojektā minētās juridiskās personas, kuras saskaņā ar Nacionālās drošības likumu un citiem normatīvajiem aktiem ir atbildīgas par valsts apdraudējuma situācijas pārvarēšanu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju un institucionālās struktūras ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

E. Svarenieks, 67335029

[Edgars.Svarenieks@mod.gov.lv](mailto:Edgars.Svarenieks@mod.gov.lv)

v\_sk. = 6446

1. https://eur-lex.europa.eu/legal-content/LV/TXT/HTML/?uri=CELEX:32008L0114&from=EN [↑](#footnote-ref-1)
2. Eiropas Hibrīddraudu analīzes izcilības centra pētījums “Laws in the era of hybrid threats” (<https://www.hybridcoe.fi/wp-content/uploads/2018/01/HybridCoE_SA_2017_Dec_Ferm.pdf>) [↑](#footnote-ref-2)
3. https://www.finlex.fi/fi/laki/kaannokset/2000/en20000755.pdf [↑](#footnote-ref-3)
4. Latvijas Republikas valsts robežas likuma 33. pants:

   *Lai nodrošinātu valsts gaisa telpas suverenitāti un neaizskaramību, Nacionālo bruņoto spēku Gaisa spēkiem ir tiesības:*

   *3) pieprasīt, lai valsts robežu nelikumīgi šķērsojošā gaisa kuģa apkalpe nosēdina gaisa kuģi Latvijas Republikas teritorijā valsts robežas nelikumīgās šķērsošanas apstākļu un iemeslu noskaidrošanai;*

   *4) veikt valsts robežu nelikumīgi šķērsojošā gaisa kuģa pārtveršanu, novirzīšanu uz valsti, no kuras tas ielidojis, pavadīšanu vai piespiedu nosēdināšanu.* [↑](#footnote-ref-4)
5. **47.1 pants**. ***Bezpilota gaisa kuģu un cita veida lidaparātu lidojumu vai pārvietošanās piespiedu pārtraukšana:*** *Lai novērstu kaitējumu valsts aizsardzības interesēm, Nacionālo bruņoto spēku komandieris vai viņa pilnvarota persona var pieņemt lēmumu par bezpilota gaisa kuģu piespiedu nosēdināšanu vai iznīcināšanu vai tādu cita veida lidaparātu, kuri nav kvalificējami kā gaisa kuģi, piespiedu nosēdināšanu vai iznīcināšanu, pielietojot šaujamieročus vai speciālos līdzekļus, ja attiecīgais lidojums veikts, pārkāpjot normatīvajos aktos noteikto lidojumu aizliegumu virs militārajiem objektiem vai to tuvumā, virs karakuģiem, kā arī gaisa telpas aizliegtajās zonās, īslaicīgi rezervētajās zonās un īslaicīgi norobežotajās zonās, kas izveidotas Nacionālo bruņoto spēku vajadzībām, vai radot pamatotus draudus personām, kuru apsardze tiek veikta saskaņā ar* [*Nacionālo bruņoto spēku likuma*](https://likumi.lv/ta/id/15836-nacionalo-brunoto-speku-likums) *6.1 panta otrās daļas 1., 2. un 3.punktu.* [↑](#footnote-ref-5)
6. 5. punkts. Īslaicīgu speciālo radiolīdzekļu izmantošanu nosaka un par to atbild: 5.2. Nacionālie bruņotie spēki – lai novērstu un pārvarētu valsts apdraudējuma situācijas. [↑](#footnote-ref-6)
7. Nacionālo bruņoto spēku likums

   **6.1 pants. Nacionālo bruņoto spēku un atsevišķu to vienību uzdevumu īstenošanas pasākumi**

   (..)

   *(3) Pildot šā likuma* [*6. pantā*](https://likumi.lv/doc.php?id=15836#p6) *noteiktos uzdevumus, Nacionālie bruņotie spēki sniedz atbalstu:*

   *(..)*

   *6) valsts drošības iestādēm — nacionālās drošības pasākumu veikšanā.* [↑](#footnote-ref-7)
8. **Nacionālās drošības likuma 31. pants. Valsts aizsardzības plāns**

   (*1) Valsts aizsardzības plānu izstrādā, pamatojoties uz Militāro draudu analīzi un Valsts aizsardzības koncepcijā noteiktajiem principiem. Tajā nosaka konkrētus valsts aizsardzības pasākumus, prioritātes un nepieciešamos resursus, kā arī Nacionālo bruņoto spēku, valsts varu un pārvaldi realizējošo institūciju, pašvaldību, fizisko un juridisko personu nepieciešamo gatavību un darbību valsts aizsardzībā.*

   *(2) Valsts aizsardzības plānu:*

   *1) izstrādā Aizsardzības ministrija sadarbībā ar pārējām ministrijām;*

   *2) apstiprina Ministru kabinets.*

   *(3) Aizsardzības ministrs ar Valsts aizsardzības plānu iepazīstina Saeimas Aizsardzības, iekšlietu un korupcijas novēršanas komisiju.* [↑](#footnote-ref-8)
9. Zilupes novadā ārzemniekiem pieder vismaz 47,5 procentu no visām lauksaimniecības un meža zemēm. Dagdas novadā gandrīz piektdaļa lauksaimniecības un meža zemju pieder ārzemniekiem. Zemgalē ārzemju kapitāls visvairāk koncentrēts Auces novadā (vismaz 15,57 procenti no visas lauksaimniecības un meža zemju teritorijas). Madonas un Alūksnes novados ārzemniekiem pieder 11,5 procenti no novadu lauksaimniecības un meža zemēm. Ārzemniekiem piederošajiem uzņēmumiem pieder vismaz 340 344 hektāri Latvijas lauksaimniecības un meža zemju, kas 11 reizes lielāka teritorija nekā aizņem Rīgas pilsēta. Pieejams: <https://www.diena.lv/raksts/latvija/novados/atseviskos-latvijas-novados-teju-puse-zemju-pieder-ārzemniekiem-1417062>. Analizējot lauksamniecības zemes pircējus un pārdevējus – zemnieku saimniecības un SIA –, secināts, ka aptuveni pusi zemes, kas ir SIA īpašumā (8%), kontrolē ārvalstu kapitāls amatā no Zviedrijas, Vācijas un Dānijas. Pieejams: <http://www.vzd.gov.lv/lv/jaunumi/zinas/ap-8-lauksaimnieciba-izmantojamas-zemes-pieder-sia-ar-arvalstu-kapitālu/> [↑](#footnote-ref-9)